LEGEA   Nr. 22 din 18 noiembrie 1969

privind angajarea gestionarilor, constituirea de garanţii şi răspunderea în legătura cu gestionarea bunurilor organizaţiilor socialiste

EMITENT:      MAREA ADUNARE NAŢIONALĂ

PUBLICATA ÎN: BULETINUL OFICIAL  NR. 132 din 18 noiembrie 1969

    CAP. 1

    Dispoziţii generale

    ART. 1

    Gestionar, în înţelesul prezentei legi, este acel angajat al unei organizaţii socialiste care are ca atribuţii principale de serviciu primirea, păstrarea şi eliberarea de bunuri aflate în administrarea, folosinţa sau deţinerea, chiar temporară, a unei organizaţii socialiste, indiferent de modul de dobândire şi de locul unde se află bunurile.

    Ministerele şi celelalte organe centrale stabilesc funcţiile prin a căror ocupare angajatul dobândeşte, potrivit alineatului 1, calitatea de gestionar.

    Aceste funcţii sunt denumite, în cuprinsul prezentei legi, funcţii de gestionari.

    ART. 2

    Sunt considerate bunuri, în sensul prezentei legi, bunurile materiale, mijloacele băneşti sau orice alte valori.

    CAP. 2

    Condiţii privind angajarea gestionarilor

    ART. 3

    Poate fi gestionar cel care a împlinit vârsta de 21 ani, a absolvit şcoala generala sau o şcoală echivalenta şi are cunoştinţele necesare pentru a îndeplini aceasta funcţie.

    În funcţie de complexitatea gestiunilor, de natura şi valoarea bunurilor şi cunoştinţelor ce le implică gestionarea lor, ministerele şi celelalte organe centrale stabilesc:

    a) categoriile de gestiuni pentru care gestionarul trebuie sa fi absolvit liceul ori o şcoală profesională în specialitatea corespunzătoare gestiunii sau o şcoală echivalenta şi sa aibă un anumit stagiu în munca de gestionar;

    b) categoriile de gestiuni pentru care funcţia de gestionar poate fi îndeplinită şi de cel care a împlinit vârsta de 18 ani.

    ART. 4

    Nu poate fi gestionar cel condamnat pentru săvârşirea vreuneia dintre infracţiunile prevăzute în lista anexa la prezenta lege, chiar dacă a fost graţiat.

    Nu poate fi angajat sau trecut în funcţia de gestionar cel aflat în curs de urmărire penală sau de judecata pentru săvârşirea vreuneia dintre infracţiunile prevăzute în lista anexa.

    Dacă în cursul urmăririi penale, al judecăţii sau după condamnare a intervenit amnistia, cel care a săvârşit vreuna dintre infracţiunile prevăzute în lista anexa nu poate fi gestionar timp de 2 ani de la data intervenirii amnistiei. Cel căruia i s-a suspendat condiţionat executarea pedepsei nu poate fi gestionar în cursul termenului de încercare şi 2 ani de la expirarea acestui termen.

    Prin "săvârşirea infracţiunii" se înţelege comiterea oricăreia dintre faptele prevăzute în lista anexa, pe care legea le pedepseşte ca infracţiune consumată sau ca tentativa, precum şi participarea la comiterea acestora ca autor, instigator sau complice.

    ART. 5

    Organizaţiile socialiste sunt obligate sa ceara organelor miliţiei relaţii cu privire la antecedentele penale ale celor ce urmează sa fie angajaţi sau trecuţi în funcţii de gestionari.

    Organele miliţiei sunt obligate sa comunice aceste relaţii în termen de cel mult 30 zile de la primirea cererii.

    ART. 6

    Cel ce urmează a fi angajat sau trecut în funcţia de gestionar va prezenta o dovadă eliberată de organizaţia socialistă în care a fost anterior încadrat, din care sa rezulte dacă a produs pagube avutului obştesc, natura acestora şi dacă ele au fost acoperite. Aceasta dovada poate fi cerută de la ultimul loc de munca şi de organizaţia socialistă care ar urma sa facă angajarea sau trecerea în funcţia de gestionar.

    Organizaţiile socialiste sunt obligate sa elibereze sau, după caz, sa comunice dovada prevăzută în alineatul 1, în termen de cel mult 10 zile de la primirea cererii.

    În raport cu cele arătate în dovada, conducătorul organizaţiei socialiste va hotărî asupra angajării sau trecerii în funcţia de gestionar.

    ART. 7

    În cazul în care gestiunea este încredinţată mai multe persoane, angajarea sau trecerea în funcţia de gestionar se face cu avizul scris al celorlalţi gestionari.

    Angajarea sau trecerea unei persoane într-o funcţie din subordinea gestionarului se face cu avizul scris al acestuia.

    ART. 8

    Angajaţii sezonieri sau temporari pot fi gestionari, cu respectarea condiţiilor prevăzute în prezenta lege.

    ART. 9

    Conducătorii organizaţiilor socialiste, angajaţii cu atribuţii de control financiar, precum şi contabilii, cu excepţia acelora care sunt încadraţi în unităţi mici determinate de ministere şi celelalte organe centrale, nu pot face operaţii de primire, păstrare şi eliberare de bunuri.

    CAP. 3

    Garanţii

    ART. 10

    Gestionarul are obligaţia de a constitui o garanţie în numerar.

    Ministerele şi celelalte organe centrale stabilesc, în funcţie de natura şi valoarea bunurilor gestionate, plafoanele valorice şi condiţiile în care este obligatorie şi constituirea unor garanţii suplimentare, constând din:

    a) afectarea unor bunuri imobile sau bunuri mobile de folosinţa îndelungată, proprietate a gestionarului sau a unor terţi, pentru garantarea fata de organizaţia socialistă, a acoperirii pagubelor ce s-ar cauza de gestionar;

    b) obligaţii asumate de terţi fata de organizaţia socialistă de a acoperi pagubele ce s-ar cauza de gestionar, fie integral, fie pentru o sumă determinată.

    Garanţia suplimentară prevăzută la alineatul precedent poate fi constituită şi în numerar.

    Ministerele şi celelalte organe centrale pot extinde, în funcţie de natura şi valoarea bunurilor, obligaţia de a constitui garanţii în condiţiile prezentului capitol şi asupra altor categorii de angajaţi care minuiesc bunuri, cu excepţia celor ce primesc bunuri spre a le folosi în îndeplinirea atribuţiilor de serviciu.

    Nu este obligat sa constituie garanţie cel care înlocuieşte temporar un gestionar sau cel căruia i se încredinţează o gestiune pe o perioadă de cel mult 60 zile până la numirea unui gestionar.

    ART. 11

    Constituirea garanţiei se face prin contract încheiat în scris.

    Garanţiile reciproce între gestionari nu sunt admise. Aceeaşi persoană nu poate constitui garanţii pentru mai multi gestionari. Cel care constituie garanţia va declara, în scris, dacă a mai constituit alte garanţii.

    Garanţiile suplimentare se constituie înainte de încredinţarea gestiunii.

    ART. 12

    Garanţia în numerar va fi de minimum un salariu şi de maximum trei salarii tarifare lunare ale gestionarului; ea nu va putea depăşi valoarea bunurilor încredinţate.

    Pentru gestionarii retribuiţi pe baza de cota procentuală, cuantumul minim al garanţiei în numerar va fi echivalent cu câştigul mediu pe o lună, iar cel maxim cu câştigul mediu pe 3 luni.

    ART. 13

    Garanţia în numerar se reţine în rate lunare de 1/10 din salariul tarifar lunar sau din câştigul mediu pe o lună, după caz. Dacă, din cauza altor reţineri, ratele din contul garanţiei în numerar nu pot fi reţinute, gestionarul este obligat sa le depună.

    Pentru angajaţii temporari, alţii decât cei prevăzuţi la art. 10 alineatul ultim, precum şi pentru angajaţii sezonieri, se vor putea stabili rate mai mari sau chiar obligativitatea depunerii, la încredinţarea gestiunii, a garanţiei integrale în numerar.

    ART. 14

    Ministerele şi celelalte organe centrale stabilesc, în funcţie de complexitatea gestiunilor şi de natura şi valoarea bunurilor, cuantumul garanţiilor în numerar între limitele prevăzute în articolul 12, precum şi ratele la care se referă articolul 13 alineatul 2.

    Ministerele şi celelalte organe centrale pot stabili, în cazuri justificate, garanţii în numerar sub minimul prevăzut în articolul 12 sau scutirea de garanţie.

    ART. 15

    Garanţia în numerar va fi depusă de către organizaţia socialistă la Casa de Economii şi Consemnaţiuni, înscriindu-se într-un carnet de consemnare pe numele gestionarului. Carnetul de consemnare va fi păstrat de organizaţia socialistă în favoarea căreia s-a constituit garanţia.

    Pentru garanţia depusă, Casa de Economii şi Consemnaţiuni acordă o dobândă de 1,5 % pe an.

    ART. 16

    Garanţia în numerar şi dobânda aferentă pot fi ridicate de către gestionarul titular al carnetului de consemnare la încetarea contractului sau de munca sau la trecerea într-o funcţie pentru care nu se cere garanţie, în situaţia în care nu a cauzat o pagubă sau când paguba a fost acoperită în întregime. Organizaţia socialistă este obligată, în aceste cazuri, sa elibereze gestionarului, în termen de cel mult 10 zile, carnetul de consemnare împreună cu o comunicare către Casa de Economii şi Consemnaţiuni în care sa se arate ca titularul are dreptul sa ridice garanţia.

    În cazul transferării gestionarului într-o alta funcţie pentru care de asemenea se cere garanţie, carnetul de consemnare în care au fost înscrise sumele depuse drept garanţie va fi trecut la noul loc de munca, procedându-se atunci când este cazul, potrivit articolului 20.

    Când gestionarul a cauzat o pagubă în gestiune la locul sau de munca şi aceasta nu se acoperă integral în termen de o lună de la obţinerea titlului executoriu definitiv, organizaţia socialistă se va despăgubi din garanţia în numerar constituită în favoarea sa.

    În situaţia în care sumele depuse drept garanţie au fost ridicate, în întregime sau în parte, de organizaţia socialistă pentru a se despăgubi, gestionarul este obligat sa reîntregească garanţia în numerar în rate lunare de 1/3 din salariul tarifar sau din câştigul mediu lunar, dispoziţiile articolului 13 aplicându-se în mod corespunzător.

    ART. 17

    Casa de Economii şi Consemnaţiuni are obligaţia sa elibereze sumele depuse drept garanţie, după caz:

    a) titularului carnetului de consemnare, pe baza comunicării făcute de organizaţia socialistă şi a prezentării carnetului;

    b) organizaţiei socialiste, pe baza cererii acesteia şi a unei copii certificate de pe titlul executoriu definitiv obţinut împotriva gestionarului.

    ART. 18

    În vederea constituirii garanţiei suplimentare, imobilele se evaluează în conformitate cu dispoziţiile legale privind modul de stabilire a despăgubirilor pentru terenurile şi construcţiile care trec în proprietatea statului prin expropriere.

    Bunurile mobile se evaluează la 50 % din preţul de vânzare cu amănuntul. În cazul în care bunurile mobile nu au preţ de vânzare cu amănuntul, evaluarea se face de organizaţia socialistă în favoarea căreia este constituită garanţia, care va consulta, în caz de necesitate, organele de specialitate.

    ART. 19

    Pentru bunurile imobile constituite garanţie, organizaţia socialistă va cere inscripţia ipotecii, care se va depune pe baza cererii şi a contractului de garanţie.

    Bunurile mobile constituite garanţie rămân în folosinţa gestionarului sau a terţului garant, după caz, şi nu vor putea fi înstrăinate fără înştiinţarea prealabilă a organizaţiei socialiste.

    În cazul în care bunurile constituite garanţie sunt urmărite silit de alţi creditori, gestionarul sau terţul garant, după caz, este obligat sa înştiinţeze de îndată organizaţia socialistă.

    În situaţia în care terţul garant n-a făcut aceasta înştiinţare, el rămâne obligat sa acopere pagubele ce s-ar cauza de gestionar în limita valorii bunurilor constituite garanţie.

    Orice micşorare a garanţiei atrage obligaţia reîntregirii de îndată a acesteia.

    ART. 20

    Garanţiile vor fi recalculate periodic în funcţie de schimbările intervenite în salariul tarifar al gestionarului, precum şi în specificul şi valoarea bunurilor gestionate, procedându-se la modificarea corespunzătoare a contractului de garanţie.

    În cazul în care, în urma recalculării, este necesară completarea garanţiei în numerar, se va proceda conform articolului 13. Dacă garanţia în numerar depusă este mai mare decât garanţia recalculată, diferenţa se va elibera, în termen de cel mult 10 zile, gestionarului.

    În cazul în care, în urma recalculării, este necesară constituirea sau completarea garanţiilor suplimentare, aceasta se face în termen de 60 zile de la data recalculării.

    ART. 21

    Dacă gestionarul nu constituie, nu completează sau nu aduce, după caz, garanţiile corespunzătoare potrivit articolului 19 alineatul ultim şi articolului 20 alineatul ultim sau dacă, din cauza altor reţineri, ratele în contul garanţiei în numerar nu pot fi reţinute şi nici nu sunt depuse în condiţiile articolului 13, se procedează la trecerea sa în alta funcţie ori, dacă aceasta nu este posibil, la desfacerea contractului sau de munca. În acest din urma caz, privitor la drepturile angajatului se vor aplica dispoziţiile din legislaţia muncii referitoare la desfacerea contractului de munca, pentru motive ce nu sunt imputabile angajatului.

    ART. 22

    Garanţiile suplimentare se urmăresc silit pe baza contractului de garanţie şi a titlului executoriu definitiv obţinut împotriva gestionarului.

    În cazul în care urmărirea silită a fost pornită de mai multi creditori, organizaţia socialistă în favoarea căreia s-a constituit garanţia suplimentară are drept de preferinţa asupra sumelor realizate prin valorificarea bunurilor constituite garanţie, în condiţiile privind creanţele garantate prin ipoteca sau gaj prevăzute de dispoziţiile legale referitoare la executarea silită a creanţelor băneşti ale organizaţiilor socialiste împotriva persoanelor fizice.

    CAP. 4

    Răspunderi

    ART. 23

    Încălcarea dispoziţiilor legale cu privire la gestionarea bunurilor atrage răspunderea materială, disciplinară, administrativă, penală sau civilă, după caz.

    ART. 24

    Angajaţii răspund material, potrivit codului muncii şi prevederilor prezentei legi, pentru pagubele cauzate în gestiuni prin fapte ce nu constituie infracţiuni.

    ART. 25

    Gestionarul răspunde integral fata de organizaţia socialistă pentru pagubele pe care le-a cauzat în gestiunea sa.

    Primirea bunurilor în cantităţi inferioare celor înscrise în actele însoţitoare sau cu vicii aparente, fără a se fi întocmit acte legale de constatare, precum şi nesolicitarea asistenţei tehnice de specialitate la primirea bunurilor, deşi aceasta era necesară, atrag răspunderea gestionarului în condiţiile alineatului 1.

    ART. 26

    Gestionarul răspunde integral şi în cazul în care atribuţiile sale fiind exercitate, potrivit dispoziţiilor legale, de un delegat sau de o comisie, se constată o pagubă fără a se putea stabili ca aceasta s-a produs în absenta gestionarului.

    ART. 27

    Când paguba în gestiune a fost cauzată de gestionar împreună cu alt angajat al organizaţiei socialiste, ei răspund integral, fiecare în măsura în care a contribuit la producerea pagubei.

    Dacă nu se poate determina măsura în care fiecare a contribuit la producerea pagubei, despăgubirea se repartizează între cei în cauza proporţional cu câştigul mediu al fiecăruia pe ultimile 3 luni; în cazul pagubei constatate într-o gestiune în care manipularea bunurilor se face în colectiv de mai multi angajaţi sau în schimburi succesive, fără predare de gestiune între schimburi, despăgubirea se repartizează şi proporţional cu timpul lucrat de fiecare, de la ultima inventariere, în gestiunea în care s-a produs paguba.

    ART. 28

    Angajatul cu funcţie de conducere precum şi orice alt angajat vinovat de angajarea, trecerea sau menţinerea unei persoane în funcţia de gestionar fără respectarea condiţiilor de vârsta, studii şi stadiu prevăzute în articolele 3 şi 38, precum şi a dispoziţiilor articolului 4 referitoare la antecedentele penale, răspund integral pentru pagubele cauzate de gestionar, în solidar cu acesta.

    Aceeaşi răspundere o are şi cel vinovat de nerespectarea dispoziţiilor prevăzute în capitolului III, în limita garanţiei neconstituite.

    ART. 29

    Răspunde integral angajatul care, nesocotind îndatoririle sale de serviciu, a adus pagube organizaţiei socialiste prin aceea ca:

    a) nu a asigurat gestionarului, în cazurile prevăzute de lege, asistenţa tehnica de specialitate pentru verificarea calitativă a bunurilor ori a prestat o asistenţă tehnica necorespunzătoare;

    b) nu a luat măsurile necesare pentru păstrarea bunurilor în condiţii corespunzătoare;

    c) a dat gestionarului dispoziţii greşite sau contrare legii.

    ART. 30

    Răspunde, în limita valorii pagubei rămase neacoperite de autorul direct al ei, din momentul constatării insolvabilităţii acestuia, cel vinovat de:

    a) angajarea sau trecerea unei persoane într-o funcţie de gestionar sau din subordinea gestionarului fără avizul prevăzut în articolul 7;

    b) neluarea sau luarea cu întârziere a măsurilor necesare pentru înlocuirea gestionarului sau a angajaţilor aflaţi în subordinea sa, deşi a fost avertizat în scris şi motivat ca nu-şi îndeplinesc atribuţiile în mod corespunzător;

    c) neluarea măsurilor necesare pentru stabilirea şi acoperirea pagubelor în gestiune;

    d) neefectuarea inventarierilor la termenele şi în condiţiile legii, în situaţia în care prin aceasta a contribuit la cauzarea pagubei;

    e) nerespectarea oricărei alte îndatoriri de serviciu, dacă fără încălcarea acesteia paguba s-ar fi putut evita.

    ART. 31

    Angajatul care primeşte, păstrează şi eliberează bunuri fără a avea calitatea de gestionar în înţelesul articolului 1 răspunde integral, aplicindu-i-se în mod corespunzător prevederile prezentului capitol.

    ART. 32

    La constatarea unei pagube în gestiune, persoana răspunzătoare poate să-şi ia un angajament scris pentru acoperirea acesteia; angajamentul scris constituie titlu executoriu.

    Dacă, ulterior, aceasta persoana constată ca nu datorează sau ca datorează numai în parte suma pentru care şi-a luat angajamentul, ea va putea face cerere de desfiinţare a angajamentului la organul de jurisdicţie competent, în termen de 30 zile de la data când a cunoscut aceasta împrejurare.

    De asemenea, validitatea angajamentului va înceta în întregime sau în parte atunci când organizaţia socialistă sau organul de jurisdicţie competent constată, cu prilejul verificării sau, după caz, al soluţionării unei cauze care are legătura cu angajamentul, ca acesta a fost luat pentru o sumă nedatorată.

    Organul de jurisdicţie competent poate suspenda executarea angajamentului.

    ART. 33

    În vederea despăgubirii organizaţiei socialiste pentru pagubele cauzate în gestiune, care nu se pot acoperi din garanţia în numerar, se vor lua măsuri de asigurare şi urmărire asupra oricăror bunuri aparţinând gestionarului şi persoanelor care răspund în condiţiile prezentului capitol, potrivit dispoziţiilor legale cu privire la executarea silită a creanţelor băneşti ale organizaţiilor socialiste împotriva persoanelor fizice.

    Măsurile de asigurare se încuviinţează de organul de jurisdicţie competent sa soluţioneze litigiul.

    ART. 34

    Orice persoana privitor la care, prin hotărâre judecătorească, s-a constatat ca a dobândit de la un gestionar bunuri sustrase de acesta din avutul obştesc şi ca le-a obţinut în afara obligaţiilor de serviciu ale gestionarului, cunoscând ca acesta gestionează astfel de bunuri, răspunde solidar cu gestionarul de acoperirea pagubei, în limita valorii bunurilor dobândite.

    ART. 35

    Crearea de plusuri în gestiune prin mijloace frauduloase se pedepseşte cu închisoare de la 6 luni la 3 ani. Dacă mijlocul fraudulos constituie prin el însuşi o infracţiune, se aplică regulile privind concursul de infracţiuni.

    ART. 36

    Nedeclararea în scris, în termenul prevăzut de dispoziţiile legale, de către gestionar, a plusurilor din gestiunea sa despre a căror cantitate sau valoare are cunoştinţa, provenite în orice alt mod decât acela arătat în articolul 35, se pedepseşte cu închisoare de la o lună la un an.

    Dacă fapta prevăzută în alineatul precedent a avut consecinţe grave, pedeapsa este închisoare de la 6 luni la 3 ani.

    Nu se pedepseşte acela care, mai înainte de începerea oricărui control, declară plusurile despre a căror cantitate sau valoare are cunoştinţa.

    ART. 37

    Înstrăinarea bunurilor mobile constituite garanţie potrivit articolului 10, fără înştiinţarea prealabilă a organizaţiei socialiste, se pedepseşte cu închisoare de la 6 luni la un an.

    CAP. 5

    Dispoziţii tranzitorii şi finale

    ART. 38

    Ministerele şi celelalte organe centrale stabilesc categoriile de gestiuni mai puţin complexe sau de valori mai mici din mediul rural, pentru care funcţia de gestionar poate fi îndeplinită şi în alte condiţii de studii decât cele prevăzute la articolul 3 alineatul 1.

    ART. 39

    Gestionarii care la data intrării în vigoare a prezentei legi nu îndeplinesc condiţiile de studii prevăzute la articolul 3 pot fi menţinuţi dacă au îndeplinit, la angajarea lor, condiţiile de pregătire profesională prevăzute în indicatoarele de stagiu şi studii ale funcţiilor respective şi sunt corespunzători.

    Gestionarii în funcţie la data intrării în vigoare a prezentei legi sunt obligaţi, după caz:

    a) sa completeze în termen de 3 ani garanţia în numerar, în condiţiile stabilite de acord cu conducătorii organizaţiilor socialiste;

    b) sa constituie sau sa aducă în termen de un an garanţii suplimentare potrivit prevederilor capitolului III.

    În cazul neîndeplinirii obligaţiilor prevăzute în alineatul precedent se aplică în mod corespunzător dispoziţiile articolului 21.

    Gestionarii în funcţie la data intrării în vigoare a prezentei legi pot fi scutiţi de către conducătorii organizaţiilor socialiste de obligaţia constituirii de garanţii suplimentare.

    ART. 40

    Angajaţii - mandatari au obligaţia de a constitui garanţii, în cuantumul şi condiţiile stabilite prin hotărâre a Consiliului de Miniştri.

    ART. 41

    Modul de gestionare a bunurilor materiale ale organizaţiilor socialiste se stabileşte prin hotărâre a Consiliului de Miniştri.

    Miniştrii şi conducătorii celorlalte organe centrale vor emite, în termen de 60 zile de la data publicării prezentei legi, instrucţiuni prin care vor stabili: funcţiile de gestionari; categoriile de gestiune la care se referă articolul 3 alineatul 2 şi articolul 38; plafoanele valorice şi condiţiile în care este obligatorie constituirea de garanţii suplimentare; extinderea obligaţiei de a constitui garanţii şi asupra altor categorii de angajaţi, potrivit articolului 10 alineatul 4; cuantumul garanţiilor şi al ratelor, precum şi alte măsuri de executare a prezentei legi.

    În acelaşi termen, ministerele şi celelalte organe centrale vor adapta indicatoarele de pregătire şi stagiu pentru funcţiile de gestionari, în conformitate cu prevederile prezentei legi.

    Pentru organizaţiile socialiste de interes local care nu sunt coordonate de un organ local de specialitate al administraţiei de stat, dipozitiile alineatului 2 se vor aduce la îndeplinire, în termen de 60 zile de la data publicării prezentei legi, de comitetele executive ale consiliilor populare judeţene şi al municipiului Bucureşti, cu sprijinul Comitetului de Stat pentru Economia şi Administraţia Locală.

    ART. 42

    Dispoziţiile prezentei legi se aplică în mod corespunzător şi personalului Ministerului Forţelor Armate, Ministerului Afacerilor Interne şi Consiliului Securităţii Statului.

    Numirea militarilor în funcţii de gestionari se face în condiţiile stabilite prin instrucţiuni ale organelor centrale prevăzute în alineatul precedent, fiecare în cadrul atribuţiilor sale, cu respectarea prevederilor articolelor 3-6 din prezenta lege.

    Militarii în termen numiţi gestionari nu sunt obligaţi sa constituie garanţii.

    Răspunderea materială a personalului Ministerului Forţelor Armate, Ministerului Afacerilor Interne şi Consiliului Securităţii Statului se reglementează prin dispoziţii speciale.

    ART. 43

    Se recomandă organelor centrale ale organizaţiilor cooperatiste ca, privitor la membrii cooperatori, sa reglementeze, în sectoarele lor de activitate, condiţiile de încredinţare a gestiunilor, constituirea de garanţii şi răspunderea în legătura cu gestionarea bunurilor, avându-se în vedere prevederile prezentei legi.

    ART. 44

    Prezenta lege intră în vigoare la 90 zile de la data publicării.

    Pe data intrării în vigoare a prezentei legi se abrogă Decretul nr. 145/1960 privind răspunderea materială a gestionarilor din organizaţiile socialiste, precum şi orice alte dispoziţii contrare.

    ANEXA 1

    ART. 1

    Infracţiunile contra securităţii statului prevăzute de art. 184-186 inclusiv, art. 196, art. 207, art. 209 alin. 1, 2, 3 inclusiv şi art. 227.

    - Infracţiunea de omisiune prevăzută de art. 228 alin. 1, în cazul în care se referă la vreuna din infracţiunile arătate mai sus.

    - Infracţiunile contra păcii şi omenirii prevăzute de art. 231 alin. 1, 2, 3, 4, 5 inclusiv.

    - Delapidarea prevăzută de art. 236.

    - Remuneraţia injusta prevăzută de art. 240.

    - Neglijenţa în serviciu prevăzută de art. 242.

    - Abuzul de serviciu prevăzut de art. 245.

    - Darea şi luarea de mita prevăzute de art. 250 şi 251.

    - Infracţiunile economice prevăzute de art. 268 alin. 1, 268 alin. 17, 268 alin. 20 şi 268 alin. 21.

    - Tăinuirea sau favorizarea infractorului prevăzute de art. 283-286 inclusiv, în cazul în care se referă la vreuna dintre infracţiunile arătate sub pct. I din prezenta lista.

    - Provocarea de pericol public prevăzută de art. 352.

    - Incendiul prevăzut de art. 353-356 inclusiv.

    - Catastrofa publica prin stricarea mijloacelor de comunicaţie prevăzută de art. 366.

    - Falsificarea de moneda, de titluri de credit public, mărci, timbre şi hârtii timbrate prevăzută de art. 385, 391 şi 392.

    - Falsul în acte prevăzut de art. 401, 402 şi 406 alin. 2 pct. 1.

    - Întrebuinţarea de act fals prevăzută de art. 412.

    - Furtul prevăzut de art. 524, 525 şi 527.

    - Tilharia prevăzută de art. 529-534 inclusiv.

    - Furtul, tilharia, distrugerea ori degradarea, înşelăciunea sau abuzul de încredere săvârşite în paguba avutului obştesc, prevăzute de art. 536 alineatul 1.

    - Abuzul de încredere prevăzut de art. 537 şi 538.

    - Gestiunea frauduloasă prevăzută de art. 539 şi 540.

    - Abuzul de încredere profesională săvârşit în paguba avutului obştesc, prevăzut de art. 545 combinat cu art. 563 alin. 3.

    - Înşelăciunea prevăzută de art. 549 şi 550.

    - Înşelăciunea în convenţii prevăzută de art. 551.

    - Distrugerea de acte săvârşită în paguba avutului obştesc prevăzută de art. 562 combinat cu art. 536 alin. 3.

    ART. 2

    - Infracţiunile contra securităţii statului prevăzute de art. 155-157 inclusiv, art. 160-165 inclusiv şi art. 167.

    - Infracţiunea de nedenuntare prevăzută de art. 170, în cazul în care se referă la vreuna dintre infracţiunile arătate mai sus.

    - Furtul prevăzut de art. 208 şi 209.

    - Tilharia prevăzută de art. 211.

    - Abuzul de încredere prevăzut de art. 213.

    - Gestiunea frauduloasă prevăzută de art. 214.

    - Înşelăciunea prevăzută de art. 215.

    - Distrugerea prevăzută de art. 217 alin. 4 şi art. 218.

    - Tăinuirea prevăzută de art. 221, în cazul în care se referă la vreuna dintre infracţiunile arătate sub pct. II din prezenta lista.

    - Delapidarea prevăzută de art. 223.

    - Furtul, tilharia, abuzul de încredere, gestiunea frauduloasă, înşelăciunea şi distrugerea în paguba avutului obştesc, prevăzute de art. 224, 225, 227-229 inclusiv şi 231.

    - Tăinuirea în paguba avutului obştesc, prevăzută de art. 234.

    - Abuzul în serviciu contra intereselor persoanelor şi cel contra intereselor obşteşti, prevăzute de art. 246 şi 248.

    - Neglijenţa în serviciu prevăzută de art. 249.

    - Luarea şi darea de mita prevăzute de art. 254 şi 255.

    - Primirea de foloase necuvenite prevăzută de art. 256.

    - Favorizarea infractorului prevăzută de art. 264, în cazul în care se referă la vreuna dintre infracţiunile arătate sub pct. II din prezenta lista.

    - Infracţiunile contra siguranţei circulaţiei pe căile ferate prevăzute de art. 273-276 inclusiv.

    - Falsificarea de monede, timbre sau de alte valori prevăzută de art. 282 şi 283.

    - Falsul şi uzul de fals prevăzute de art. 288, 289 şi 291.

    - Infracţiunile la regimul stabilit pentru anumite activităţi economice, prevăzute de art. 295-297 inclusiv.

    - Infracţiunile contra păcii şi omenirii prevăzute de art. 356-360 inclusiv.

                              --------------

pentru modificarea unor prevederi din Legea nr. 22/1969 privind angajarea gestionarilor, constituirea de garanţii şi răspunderea în legătură cu gestionarea bunurilor organizaţiilor socialiste

EMITENT:      PARLAMENTUL

PUBLICATĂ ÎN: MONITORUL OFICIAL  NR. 181 din 15 iulie 1994

Parlamentul României adoptă prezenta lege.

    ARTICOL UNIC

    Legea nr. 22/1969 privind angajarea gestionarilor, constituirea de garanţii şi răspunderea în legătură cu gestionarea bunurilor organizaţiilor socialiste se modifică şi se completează după cum urmează:

    1. Termenii "organizaţii socialiste" din titlul şi cuprinsul legii se înlocuiesc cu termenii: "agenţi economici, autorităţi sau instituţii publice".

    2. Articolul 15 se modifică şi va avea următorul cuprins:

    "ART. 15

    Garanţia în numerar va fi depusă de către agenţii economici, autorităţile şi instituţiile publice la Casa de Economii şi Consemnaţiuni sau la bănci, într-un cont special al agentului economic, al autorităţii ori al instituţiei publice respective. Garanţiile în numerar depuse la Casa de Economii şi Consemnaţiuni sau la bănci se înscriu într-un carnet de consemnare pe numele gestionarului. Carnetul de consemnare va fi păstrat în casieria agentului economic, autorităţii sau instituţiei publice în favoarea căreia s-a constituit garanţia.

    Pentru garanţia depusă în condiţiile alin. 1, se acordă o dobândă anuală, stabilită de depozitarul garanţiei, care nu poate fi mai mică decât dobânda acordată pentru depozitele la termen pe un an."

    Această lege a fost adoptată de Senat în şedinţa din 23 iunie 1994, cu respectarea prevederilor art. 74 alin. (2) din Constituţia României.

                         PREŞEDINTELE SENATULUI

                     prof. univ. dr. OLIVIU GHERMAN

    Această lege a fost adoptată de Camera Deputaţilor în şedinţa din 27 iunie 1994, cu respectarea prevederilor art. 74 alin. (2) din Constituţia României.

                     PREŞEDINTELE CAMEREI DEPUTAŢILOR

                              ADRIAN NĂSTASE

                              ---------------

